Šćeńca (AK/SN). Wohnjowobornu gratownju w Šćeńcy přetwarić a saněrować, tomu je Łazowska gmejnska rada na swojim zašłym posedźenju přihłosowała. Při jednym hłosawzdaću je wjetšina radźićelow wudawki we wysokosći 144 000 eurow za Šćeńčansku woboru wobzamknyła. Předewzaće financuja z gmejnskeho budgeta, a to z dochodow z přemysłoweho dawka. 124 000 eurow je předwidźanych za přetwar a saněrowanje wozydłoweje hale. 20 000 eurow nałoža za natwar elektroniskeje sirenoweje připrawy.
Naprawa w Šćeńcy je nuznje trěbna. „Plan wo wohnjoškitnej potrjebje nas k tomu namołwja. Runje tak su zakonske předpisy wohnjoškit a wuchowanistwo nastupajo“, je wjesnjanosta Thomas Leberecht (CDU) radźićelam rozkładł. Zdobom wón wuwědomi, zo „runje Šćeńčanska městna wobora wysoku wšědnu zasadźensku hotowosć zawěsća. Jej mnozy aktiwni kameradźa přisłušeja. Jich chcemy z wobzamknjenjom podpěrać.“
Kulturny potencial rozjimali
Slepo. Župa Jakub Lorenc-Zalěski je we wobłuku wčerawšeje bjesady w Slepom wo přichodźe Serbskeho kulturneho centruma diskutowała. Něhdźe 30 čłonkow a čłonow je sej potencial w swojej kónčinje wuwědomiło, wuzběhujo mjez druhim mnohe aktiwne towarstwa, dudakowy festiwal a wubědźowanje wo najlěpši warjeny twarožk lěta.
Dotal žanych dopóznaćow
Budyšin. Po palerskim nadpadźe na planowany kwartěr za ćěkancow „Sprjewiny hotel“ minjeny pjatk w Budyšinje wobšěrne přepytowanja traja. Kaž krajny kriminalny zarjad (LKA) informowaše, njeje žanych nowych dopóznaćow skućićelow nastupajo. Tuchwilu su zwěsćowarjo přičiny wohenja městnosć přepytowali a slědy zawěsćili, praji rěčnica LKA wčera na naprašowanje.
Za demokratiju a integraciju
Budyšin. Župa „Jan Arnošt Smoler“ Budyšin a Załožba za serbski lud přeprošujetej na nazymski koncert ze skupinu „Trio a kumple“ 5. nowembra we 18 hodź., na žurlu SLA. Zastupne lisćiki za pjeć eurow budu při wječornej kasy na předań.
Filmy Nowaka-Njechorńskeho
Budyšin. We wobłuku rjadu „Łužiske dohlady“ pokazaja zajutřišim, pjatk, 4. nowembra, na žurli Serbskeho ludoweho ansambla wot 19.30 hodź. filmy, nastate po scenarijach Měrćina Nowaka-Njechorńskeho. Zastup płaći 8 resp. potuńšeny 6 eurow.
Serbske kemše w Drježdźanach
Drježdźany. Serbja w sakskej krajnej stolicy su na maćernorěčnu Božu mšu njedźelu, 6. nowembra, w 16 hodź. do cyrkwje swj. Antonija na Bünauwskej 10 w Drježdźanach-Löbtauwje přeprošeni.
Wo hladanskej swójbje
Ćežke njezbožo z motorskim
Zubornička. 51lětny bě předwčerawšim, póndźelu, dopołdnja ze swojim Renaultom na Bartskej droze w Zuborničce po puću a chcyše nalěwo do Budyskeje dróhi wotbočić. Při tym wočiwidnje na předjězbu 46lětneho motorskeho njedźiwaše, kotryž jězdźeše na Budyskej, tak zo staj wobaj do so zrazyłoj. Jězdźerja Jawy ćežko zranjeneho do chorownje dowjezechu.
Kulow (AK/SN). Město Kulow ze swojimi jědnaće wjesnymi dźělemi ćěri plan wužiwanja ležownosćow doprědka. Jednohłósnje wobzamkny měšćanska rada minjeny tydźeń schwalenje přednaćiska. Tutón budu nětko zjawnje wupołožić. Nošerjo zjawnych zajimow a wobydlerjo móža so k tomu wuprajić. „Plan wužiwanja ležownosćow ma twarske a dalše wužiwanje w komunje přihotować. Wón njetwori twarske prawo, wolóži pak naćisk wobtwarjenskich planow. Kóždy smě a je namołwjeny we wobłuku wobydlerskeho wobdźělenja přeća abo kritiku wuprajić. Za to je nětko runje prawy wokomik“, wuswětli Marina Botta ze zamołwiteho planowanskeho běrowa Haß krajinowi architekća Radeberg.
szl_Latn ces_Latn slv_Latn szl_Latn pol_Latn bos_Latn bos_Latn szl_Latn slk_Latn slk_Latn als_Latn szl_Latn ewe_Latn slv_Latn szl_Latn szl_Latn